KUN ผุด 2 บิ๊กโปรเจ็กต์หมื่นล. ดันรายได้ปี 66 แตะ 1.3 พันลบ.
KUN ลุยเปิด 2 บิ๊กโปรเจค “คุณาลัย นาวาร่า-คุณาลัย เพอร์ร่า” มูลค่ากว่าหมื่นลบ. ฉายแววรายได้ปี 66 โตแตะ 1.3 พันลบ. ฟากยอดขายแตะ 1.8 พันลบ.
KUN ลุยเปิด 2 บิ๊กโปรเจค “คุณาลัย นาวาร่า-คุณาลัย เพอร์ร่า” มูลค่ากว่าหมื่นลบ. ฉายแววรายได้ปี 66 โตแตะ 1.3 พันลบ. ฟากยอดขายแตะ 1.8 พันลบ.
31 ม.ค. 2566

นางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN เปิดเผยว่า ทิศทางการเติบโต ของบริษัทฯ ในปี 2566 มีแนวโน้มเติบโตอย่างต่อเนื่องจากปี 2565 ที่ผ่านมา เนื่องจากดีมานด์ผู้ที่ต้องการที่อยู่อาศัยแนวราบยังคงเพิ่มสูงขึ้น หลังจากกำลังซื้อเริ่มกลับมาสู่ภาวะปกติ ซึ่งเป็นผลจากการฟื้นตัวของ เศรษฐกิจภายหลังจากมีการเปิดประเทศ
โดยล่าสุดจากการที่รัฐบาลจีนได้มีการประกาศปลดล็อกเปิดประเทศอย่างเป็นทางการ ส่งผลให้มีนักท่องเที่ยวจากจีนเดินทางเข้ามาประเทศไทยมากขึ้น ยิ่งส่งผลดีต่อการฟื้นตัว ของเศรษฐกิจในไทย ทั้งการจ้างงานในภาคท่องเที่ยว และภาคอุตสาหกรรมที่เกี่ยวข้อง จะหนุนให้ผู้บริโภคมีกำลังซื้อมากยิ่งขึ้น ซึ่งจะส่งผลเชิงด้านบวกต่อตลาดอสังหาริมทรัพย์เช่นกัน
“ความต้องการที่อยู่อาศัยแนวราบ ในพื้นที่ชานเมืองในปี 2566 ยังมีอยู่มาก การพัฒนาสินค้าให้ตอบโจทย์ลูกค้าเป็นเรื่องที่“KUN”ให้ความสำคัญ โดยเห็นได้จากการมีพื้นที่ใช้สอยที่สามารถปรับการใช้สอยได้ตามความต้องการของผู้อยู่อาศัย และมีความคุ้มค่าน่าซื้อ ซึ่งเหล่านี้สะท้อนได้จากยอดเข้าชมโครงการที่ไม่เคยลดลง และจากการที่ในปี 2566 จะมีนักท่องเที่ยวเข้ามาประเทศไทยเป็นจำนวนมาก จะส่งผลดีต่อเศรษฐกิจของประเทศและทำให้ผู้บริโภคมีกำลังซื้อเพิ่มขึ้น ซึ่งเชื่อว่ากลับเข้าสู่ภาวะปกติ และจะทำให้สถาบันการเงินหันมาให้ความสำคัญและปล่อยสินเชื่อให้กับลูกค้าในกลุ่มที่เคยได้รับผลกระทบจากโควิด-19 มากขึ้น อาทิ กลุ่มธุรกิจโรงแรม กลุ่มธุรกิจสายการบิน และกลุ่มธุรกิจท่องเที่ยว เป็นต้น ซึ่งปัจจุบันคุณาลัยเองก็มีลูกค้าในกลุ่มดังกล่าวเข้ามาเยี่ยมชมโครงการอยู่ตลอดเวลา ดังนั้น จึงเชื่อว่าในปี 2566 นี้ จะเป็นปีทองอีกปีของคุณาลัยด้วย” นางประวีรัตน์ กล่าว
ทั้งนี้ จากปัจจัยดังกล่าว ส่งผลให้บริษัทวางกลยุทธ์ในการพัฒนาโครงการที่อยู่อาศัยแนวราบเพิ่มขึ้น เพื่อรองรับกับความต้องการที่ยังคงมีอย่างต่อเนื่อง โดยในปี 2566 บริษัทได้ขับเคลื่อนธุรกิจผ่านการเปิดตัวโครงการใหม่จำนวน 3 โครงการ มูลค่าโครงการรวมกว่า 11,600 ล้านบาท ซึ่งถือว่าเป็นการเปิดตัวโครงการใหม่ที่สูงสุดเป็นประวัติการณ์
โดยการเปิดตัวในครั้งนี้ ส่งผลให้บริษัทประสบความสำเร็จในการพัฒนาโครงการที่อยู่อาศัยภายใต้ “วิลล่า คุณาลัย” ครบทั้ง 4 ทิศรอบกรุงเทพฯ- ปริมณฑล ตามแผนที่วางไว้ เนื่องจากโครงการใหม่ที่เตรียมเปิดตัว 2 โครงการ จะอยู่โซนทิศเหนือของกรุงเทพฯ ภายใต้ “โครงการคุณาลัย นาวาร่า รังสิต-คลอง 2” และ “โครงการ คุณาลัย นาวาร่า พระราม 2 ”อยู่โซนทิศใต้ของกรุงเทพฯ จากปัจจุบันคุณาลัยมีโครงการครอบคลุมพื้นที่การพัฒนาโครงการ 2 ทิศ คือ ทิศตะวันตกของกรุงเทพฯ (โซนบางบัวทอง) และทิศตะวันออกของกรุงเทพฯ (โซนฉะเชิงเทรา)
สำหรับ 3 โครงการใหม่ที่เตรียมเปิดตัวในปีนี้ ประกอบด้วย 1.โครงการคุณาลัย นาวาร่า พระราม 2 เป็นโครงการเป็นบ้านเดี่ยว 2 ชั้น ขนาดที่ดินเริ่มต้น 62 ตรว. ราคาเริ่มต้นที่ 5.98 ล้านบาท มูลค่าโครงการรวม 3,700 ล้านบาท โครงการตั้งอยู่บน ถนนบางขุนเทียน-ชายทะเล เหมาะสำหรับกลุ่มลูกค้าที่มองหาบ้านในโซนกรุงเทพตอนใต้ ที่ต้องการบ้านใกล้แหล่งอำนวยความสะดวกครบครัน ทั้งห้างสรรพสินค้า โรงพยาบาล โรงเรียน
รวมถึงการคมนาคมเข้ากรุงเทพฯชั้นใน ที่สะดวกสบายจากโครงการก่อสร้างทางด่วนสายพระราม 3-ดาวคะนอง-วงแหวนตะวันตก และยังได้รับอากาศที่ดีจากพื้นที่โซนบางขุนเทียน ซึ่งมีทั้งลมทะเลและพื้นที่ป่าชายเลนเป็นจำนวนมาก ปัจจุบันโครงการเปิด Soft Opening เมื่อตุลาคมที่ผ่านมา และมียอดขายแล้ว จำนวน 10 ยูนิต มูลค่ารวมประมาณ 70 ล้านบาท ซึ่งคาดว่าจะเริ่มรับรู้รายได้ตั้งแต่เดือนกุมภาพันธ์นี้เป็นต้นไป
2.โครงการคุณาลัย นาวาร่า รังสิต-คลอง 2 เป็นโครงการเป็นบ้านเดี่ยว 2 ชั้น มูลค่าโครงการรวม 7,300 ล้านบาท ปัจจุบันอยู่ระหว่างการวางแผนเปิดโครงการ คาดว่าจะเปิด Soft Opening ได้ในไตรมาสที่ 2/2566 นี้ คุณาลัยมองว่าโซนรังสิตเป็นโซนที่มีศักยภาพ มีอัตราการขยายตัวของที่อยู่อาศัยเพิ่มขึ้นต่อเนื่อง และยังมีสิ่งอำนวยความสะดวกครบ เช่น ห้างสรรพสินค้า, โรงพยาบาล, โรงเรียน, มหาวิทยาลัย
นอกจากนี้โซนรังสิตยังเป็นโซนที่สามารถเดินทางเข้ากรุงเทพฯ ได้สะดวก และยังมีการพัฒนาในพื้นที่หลายโครงการที่เกิดขึ้น เช่น รถไฟฟ้าสายสีแดง บางซื่อ-รังสิต หรือ รถไฟฟ้าสายสีเขียว หมอชิต-คูคต จึงทำให้โซนรังสิตเป็นโซนที่มีความต้องการที่อยู่อาศัยเพิ่มขึ้นทุกปี โดยโครงการคุณาลัย นาวาร่า รังสิต-คลอง 2 ซึ่งจะเปิดขายในไตรมาส 2 นี้ คาดว่าจะได้รับการตอบรับจากลูกค้าที่หาบ้านในโซนกรุงเทพตอนเหนือเป็นอย่างดี
3.โครงการ คุณาลัย เพอร์ร่า เป็นโครงการบ้านเดี่ยว 2 ชั้น มูลค่าโครงการ 600 ล้านบาท โครงการตั้งอยู่โซนบางบัวทอง ซึ่งเป็นโซนที่คุณาลัยมีความถนัดในการพัฒนาโครงการ ปัจจุบันอยู่ระหว่างก่อสร้าง คาดว่าจะเปิด Soft Opening ได้ในไตรมาสที่ 2/2566 โครงการถูกออกแบบมาเพื่อตอบโจทย์กับไลฟ์สไตล์ที่เปลี่ยนไปจากอดีต
โดยจากแผนกลยุทธ์การเปิดโครงการดังกล่าว ส่งผลให้บริษัทตั้งเป้ายอดขาย (Presale) ในปีนี้ไว้ที่ 1,800 ล้านบาท ขณะที่รายได้คาดว่าจะมีอัตราการเติบโตแตะระดับ 1,300 ล้านบาท ซึ่งทุบสถิติสูงสุดใหม่  (นิวไฮ) ต่อเนื่องจากปี 2565 ที่ผ่านมา โดย ณ สิ้นปี 2565 บริษัทมียอดขายรอโอน (Backlog) ในมือมูลค่ารวม 180 ล้านบาท ซึ่งจะทยอยรับรู้ในช่วงไตรมาส 1 ปี 2566 ทั้งหมด
“บริษัทฯ คาดการณ์ว่า ในปี 2566 จะมีการรับรู้รายได้จากโครงการในโซนบางบัวทอง ประมาณ 1,000 ล้านบาท ขณะเดียวกันในปีนี้บริษัทฯยังวางแผนปิดการขายโครงการ คุณาลัย จอน ออน 314 (โซนฉะเชิงเทรา) ที่ปัจจุบันมีจำนวนสินค้าเหลือขายประมาณ 20 ยูนิต ซึ่งคาดจะสร้างยอดรับรู้รายได้ประมาณ 100 ล้านบาท 
นอกจากนี้ บริษัทฯ คาดว่าในปี 2566 นี้จะสามารถรับรู้รายได้จากโครงการใหม่ทั้ง 3 โครงการ ได้แก่ โครงการคุณาลัย นาวาร่า พระราม 2, โครงการคุณาลัย นาวาร่า รังสิต-คลอง 2 และโครงการคุณาลัย เพอร์ร่า ซึ่งคาดว่าทั้ง 2 โครงการใหม่ในโซนทิศเหนือและทิศใต้จะได้รับการตอบรับที่ดีจากผู้บริโภค สำหรับโครงการ “คุณาลัย นาวาร่า” จะเป็นโครงการที่มีอัตรากำไรดี ทั้งอัตรากำไรขั้นต้นที่ทำได้สูงกว่าอัตรากำไรขั้นต้นเฉลี่ยของบริษัท โดยเชื่อว่าโครงการดังกล่าวจะสร้างมูลค่าเพิ่มให้บริษัทในปี 2566 นี้ และทำให้อัตรากำไรปรับตัวดีขึ้นตามทิศทางที่บริษัทวางไว้” นางประวีรัตน์ กล่าว
นางประวีรัตน์ กล่าวเพิ่มเติมอีกว่า ในปีนี้มีแผนขยายตลาดไปในกลุ่มลูกค้าต่างชาติมากขึ้น โดยจะเริ่มจากการทำตลาดผ่านตัวแทนจำหน่าย (Agent) ใน 2 โครงการ คือโครงการคุณาลัย นาวาร่า พระราม 2 และโครงการคุณาลัย นาวาร่า รังสิต-คลอง 2 ทั้งนี้ จากสถานการณ์การแพร่ระบาดของโควิด-19 ในช่วงที่ผ่านมา ทำให้พฤติกรรมการมองหาที่อยู่อาศัยของลูกค้าต่างชาติเปลี่ยนไป มองประเทศไทยเป็นจุดหมายการใช้ชีวิต (Destination) จึงเป็นการมองหาบ้านแนวราบที่ให้ความสะดวกสบาย เพื่อการอยู่อาศัยที่เหมาะกับครอบครัว และสามารถอยู่ได้ในระยะเวลายาวขึ้น
อย่างไรก็ตาม บริษัทฯ เชื่อว่าหลังจากนี้ ตลาดบ้านจัดสรรจะเปลี่ยนสภาพไปเป็นการเช่าอยู่มากขึ้น ดังนั้นบริษัทจึงมีการศึกษาเพื่อเตรียมแผนรับมือกับเทรนด์ที่เปลี่ยนไป โดยอยู่ระหว่างการเตรียมแผน 5 ปี (ปี 2566-2570) ซึ่งในเบื้องต้นได้ตั้งเป้าหมายรายได้จะแตะระดับ 2,000 ล้านบาท ภายในปี 2570 จากการลงทุนอย่างต่อเนื่อง และในแผน 5 ปีจากนี้ บริษัทจะเติบโตไปในธุรกิจอื่นๆ ทั้งในรูปแบบการร่วมทุน (JV) และการเข้าซื้อกิจการ (M&amp;A) อย่างไรก็ตามแผนดังกล่าว เป็นแผนซึ่งอยู่ระหว่างการศึกษาความเป็นไปได้เท่านั้น